ईमानदारी से काम करना देशभक्ति है : शर्मा
अभिव्यक्ति की आजादी को लेकर चल रही राष्ट्रीय चर्चा पर नेहरू पार्क में भगतसिंह विचार मंच ने एक परिचर्चा आयोजित की। परिचर्चा का विषय था आज के दौरान में अभिव्यक्ति के खतरे।
कार्यक्रम में सामाजिक कार्यकर्ता पुष्पराग शर्मा ने कहा कि भारतमाता की जय की व्याख्या करते हुए बताया कि भारत माता कौन है और उसकी जय का मतलब हमारी ही जय होता है। उन्होंने कहा हम जो भी कार्य कर रहे हैं वह पूरी ईमानदारी से करें यह सबसे बड़ी देश भक्ति है। किसी नारे लगा देने से देशभक्ति नहीं होती। भ्रष्टाचार विरोधी मंच के राकेश मिश्रा ने कहा कि देश में आजादी और देश से आजादी में हमें फर्क समझना होगा। यदि हम देश में आजादी की मांग कर रहे हैं तो वह भूख, गरीबी, बेरोजगारी, भ्रष्टाचार से आजादी मानी जाती है। इसलिए देश में आजादी की मांग करना देशद्रोह नहीं देशप्रेम है। नरेंद्र सिंह भदौरिया ने कहा कि आज समय प्रतिरोध की आवाजों को तेज करने की आवश्यकता है। प्रतिगामी शक्तियां लोकतंत्र को खतरा पैदा कर रही हैं। लोकेश शर्मा ने कहा कि यदि थीसिस होगी तो ऐंटीथिसिस भी होगी आज यदि समाज का एक वर्ग लोकतांत्रिक प्रक्रिया में लोकतांत्रिक संस्थानों को खत्म करने पर आमदा है तो देशभर में गांव, शहरा मोहल्ले में इन संस्थाओं को बचाने के लिए लोग सामने आने लगे हैं। किसान नेता योगेंद्र शर्मा ने कहा कि इस समय छात्र नौजवान किसान सभी पीड़ित है। सब पर नोटबंदी के बाद बोल बंदी पर आमदा है। हमें प्रतिरोध के लिए कमर कस लेना चाहिए। श्रमिक नेता अमानत अली ने कहा आज का समय इतना बुरा है कि आम इंसान अपनी बात रखने में ही अपने आपको असुरक्षित महसूस कर रहा है। कार्यक्रम को रंगकर्मी कल्याण लोधा, लक्ष्मीनारायण नामदेव, गोविंद पलिया सुनील कुशवाह, वीरेंद्र पंत, बबलू भाई, राजेंद्र तिवारी ने भी संबोधित किया। अध्यक्षता अतुल लुंबा ने की। संचालन मंच के संयोजक मनोहर मिरोठा ने किया।
hin_Deva hin_Deva hin_Deva